**ELŐTERJESZTÉS**

**Szombathely Megyei Jogú Város Közgyűlésének**

**2024. szeptember 26-i ülésére**

**Javaslat a helyi közösségi közlekedéssel összefüggő döntések meghozatalára**

A BLAGUSS Agora Hungary Kft. a Közszolgáltatási Szerződés 19. pontjában rögzítetteknek megfelelően elkészítette a 2023. évben végzett tevékenységüket bemutató beszámolót, mely az előterjesztés melléklete.

A tárgyévben az elfogadott menetrend szerinti szolgáltatást nyújtotta, a beszámoló részletesen tartalmazza a balesetek, rendkívüli események, az előre tervezett forgalmi változások adatait. A közszolgáltatást a 2022-es indulás óta változatlan autóbuszállománnyal - 3 db Mercedes-Benz CitySprinter, 5 db Mercedes-Benz Citaro G csuklós és 25 db Mercedes-Benz Citaro szóló autóbusszal - látja el, minden autóbusz alacsonypadlós, klimatizált, megfelel az Euro 6 környezetvédelmi előírásoknak.

2023. évben Szombathely közösségi közlekedése, a szolgáltatások továbbfejlesztésre kerültek, melynek eredményeképpen hónapról hónapra növekedés mutatkozik az utasszámban. 30 perces időalapú jeggyel, illetve 30 napos általános és tanuló havibérlettel is igénybevehetők a Blaguss Agora helyi autóbuszai. A 432/2022. (XII.8) Kgy. számú határozatnak megfelelően bevezetésre került a menetidőfelülvizsgálaton, utasszám-mérésen és utas-visszajelzéseken alapuló új menetrend, mely az elmúlt évek során átalakult utazási igényeket lényegesen jobban leköveti. Újabb változás az iskolás munkanapokon új járatok indítása. 2023. augusztus 8-án megkezdődött az Éhen Gyula téri forgalmi Iroda felújítása, a megújult épületben helyet kap a pénztár, így a decemberi bérletvásárlási időszaktól megújult környezetben vásárolhatják meg az utasok az utazáshoz szükséges menetjegyüket, bérletjegyüket. Kiszámítható, előre tervezhető csatlakozásokat biztosít a Blaguss az utasok részére a szombathelyi autóbusz-hálózaton. Megújult a Savaria Utas valós idejű utazástervező alkalmazása, amely a menetrendben biztosított csatlakozásokat is mutatja. Új, aktualizált menetrendi utastájékoztató tábla valamennyi megállóhelyre kihelyezésre került, a megállóhelyi tájékoztató az adott megállóhelyekről induló járatok indulási idejét, útvonalát mutatja.

Az Újtemető és a Parkerdő környékén, valamint az Éhen Gyula lakótelepen továbbfejlesztésre került a szombathelyi autóbuszhálózat.

A 2023. évben többször került módosításra a menetrend a tárgyévben megvalósuló útfelújítások miatt.

Az autóbuszok tárolására szolgáló telephely(ek):

* Szombathely, Muskátli utca 125/27 hrsz-ú saját tulajdonú telephely (23 db autóbusz)
* Szombathely, Vasút utca 7029/5 hrsz-ú bérelt telephely (10 db autóbusz)

A menetrend szerinti üzemeltetés keretében az autóbuszokkal 12 hónap alatt összesen 1.870.895,58 km kibocsátás történt, amelynek ellentételezéseként Szombathely Megyei Jogú Város Önkormányzata 1.413.350.269,- Ft-ot biztosított a közszolgáltatási szerződésben foglaltaknak megfelelően a BLAGUSS Agora Hungary Kft. részére. Az alábbi táblázatban látható az egyes hónapokra lebontott futásteljesítmény.

|  |  |  |  |  |
| --- | --- | --- | --- | --- |
| **2023.** | **hasznos kilométer** | **önkezelési kilométer** | **kimaradt járatok teljesítménye (kilométer)** | **Összes kilométer** |
| **január** | 143 700,20 | 14 370,02 | -10,9 | 158 059,32 |
| **február** | 131 911,70 | 13 191,17 | -0,7 | 145 102,17 |
| **március** | 145 703,70 | 14 570,37 | -10,6 | 160 263,47 |
| **április** | 136 157,80 | 13 615,80 | -40,2 | 149 733,38 |
| **május** | 146 700,90 | 14 670,09 | -25,3 | 161 345,69 |
| **június** | 143 124,70 | 14 312,47 | -18,1 | 157 419,07 |
| **július** | 140 695,50 | 14 069,55 | -14,6 | 154 750,45 |
| **augusztus** | 144 855,80 | 14 485,58 | -6,2 | 159 335,18 |
| **szeptember** | 143 657,40 | 14 365,74 | -45,60 | 157 977,54 |
| **október** | 144 801,90 | 14 480,19 | -3,1 | 159 278,99 |
| **november** | 141 343,80 | 14 134,38 | -10,7 | 155 467,48 |
| **december** | 138 359,40 | 13 835,94 | -32,5 | 152 162,84 |
| **ÖSSZESEN:** | **1 701 012,8**  | **170 101,3** | **-218,5**  | **1 870 895,58** |

A Közszolgáltatási Szerződés 2023 június 28-án aláírt VI. számú módosítása szerint a Blaguss Agora Hungary Kft. által tervezett fejlesztések támogatására, továbbá a felmerült rendkívüli kiadások enyhítésére Szombathely Megyei Jogú Város Önkormányzata Közgyűlésének 219/2023. (VI.15.) és 220/2023. (VI.15.) Kgy. számú határozata alapján a 2023. évre megállapított 716 Ft/km összegű ellentételezésen felül a további 50 Ft/km rendkívüli ellentételezés biztosítása és kifizetése megtörtént.

A jegy és bérletautomaták folyamatos felügyelet és karbantartás mellett megfelelően működnek. A Blaguss még 2022. évben bővítette az elektronikus jegyvásárlási lehetőségeket, így 6 különböző alkalmazáson (Közlekedési Mobiljegy, K&H mobilbank, Simple, Telenor Wallet, Voxpay, BudapestGO) keresztül elérhetők a legnépszerűbb jegyek és bérletek. Az elektronikus értékesítési csatornák bővítése a csatornák közötti megoszlás átalakulását eredményezte, így a 2023-as jegyértékesítési volumen jelentősebb hányada, a helyijárati értékesítés nettó bevételét tekintve mintegy 15,4%-a valósult meg mobiljegy-alkalmazáson keresztül.

Az értékesítési rendszer egyedi QR kódokra épül, ún. „rátekintéses” ellenőrzés helyett a központi adatbázisból a jegy/bérlet kódja alapján az autóbuszvezetők meggyőződnek az érvényességről, így visszaszoríthatók a visszaélések. A mobiljegy alkalmazásokban vásárolt díjtermékek ellenőrzése is felszálláskor történik.

A közszolgáltatással kapcsolatosan az utasok az Éhen Gyula téren személyesen, a +36-20/470-1084 telefonszámon tehetnek észrevételt, valamint a <https://blaguss-szombathely.hu> webcímen érhető el a Blaguss honlapja, mely áttekinthetőbb, esztétikusabb, egyszerűbb formában áll az utasok és az érdeklődök rendelkezésére.

A Blaguss Agora kisebb menetrend változásokat kezdeményezett menetidő korrekciókkal egybekötve az utazási igények jobb kiszolgálása érdekében, amelyeket a közgyűlés jóváhagyott:

* új 12-es járat indul Herényből iskolás napokon 7:17-kor,
* 9-es vonalon a Szolgáltatóháztól induló járatok már a TESCO szupermarket megállóhelyekről indulnak,
* 6H jelzésű autóbusz járat az Ipartelep, autóbusz-forduló végállomás irányába az 56-osok tere megállóban már nem áll meg,
* az Olad, autóbusz forduló végállomásáról (10 H járat) 7:22-kor induló járata megáll a Dugovits Titusz utcában is,
* Szent Quirinus utca irányába történt fejlesztéseknek köszönhetően a város távolabbi pontairól is (Derkovits lakótelep, Joskar-Ola városrész) 10-15 percen belül elérhető az Újtemető környéke,
* Újtemetőtől munkanapokon 15 percenként indulnak autóbuszok az Órásház, Derkovits lakótelep, a Piac vagy a vasútállomás felé,
* a körjáratok a Savaria Plaza és a Szent Gellért 64. megállók között a Körmendi út helyett a Jáki úton haladva érintik az Újtemető és a Szent Quirinus utca megállóit,
* Éhen Gyula lakótelepen közvetlen járat indul a vasútállomásról a lakótelep irányába. A menetrend változtatásoknak köszönhetően az itt lakók átszállás nélkül érhetik el a Parkerdő környékét is,
* 27-es járat (Parkerdő irányába) a Homok út helyett a Jégpince, Kétrózsa köz, Brenner János utca, Kozma dűlő és a Víztározó megállóhelyek érintésével közlekedik, csúcsidőben óránként, csúcsidőn kívül és hétvégén kétóránként indulnak a Parkerdő felé a járatok.

Javaslom, hogy a Tisztelt Képviselők a menetrendhez kapcsolódó módosítási javaslatokat 2025. január 31-ig küldjék meg a Városüzemeltetési Osztály részére. Ezt követően a megfogalmazott javaslatokra a Szolgáltató kialakítja a szakmai véleményét.

Javaslom továbbá, hogy a Közgyűlés hatalmazza fel a Városstratégiai, Idegenforgalmi és Sport Bizottságot, hogy a menetrend technikai jellegű, a Szolgáltató által kezdeményezett, kilométer kibocsátást nem érintő módosításainak jóváhagyásáról döntsön.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2024. szeptember „ ”**

 **/: Dr. Nemény András :/**

**I.**

**HATÁROZATI JAVASLAT**

**….…./2024. (IX. 26.) Kgy. számú határozat**

A Közgyűlés a BLAGUSS Agora Hungary Kft. által a 2023. évben végzett közszolgáltatásról készített beszámolóját elfogadja.

**Felelős:** Dr. Nemény András, polgármester

 Horváth Soma, alpolgármester

 Dr. Károlyi Ákos jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője)

**Határidő:** azonnal

**II.**

**HATÁROZATI JAVASLAT**

**….…./2024. (IX. 26.) Kgy. számú határozat**

A Közgyűlés felkéri a városi képviselőket, hogy a menetrend módosítására vonatkozó javaslataikat 2025. január 31. napjáig küldjék meg a Városüzemeltetési Osztály részére.

**Felelős:** Dr. Nemény András, polgármester

 Horváth Soma, alpolgármester

 Dr. Károlyi Ákos jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője

**Határidő:** 2025. január 31.

**III.**

**HATÁROZATI JAVASLAT**

**….…./2024. (IX. 26.) Kgy. számú határozat**

A Közgyűlés felhatalmazza a Városstratégiai, Idegenforgalmi és Sport Bizottságot, hogy a menetrend technikai jellegű, a Szolgáltató által kezdeményezett, kilométer kibocsátást nem érintő módosításainak jóváhagyásáról döntsön.

**Felelős:** Dr. Nemény András, polgármester

 Horváth Soma, alpolgármester

 Tóth Kálmán, a VISB elnöke

 Dr. Károlyi Ákos jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője)

**Határidő:** azonnal